แจงยอดเปิดรง.ใหม่ไม่คึก
เอกชนชะลอแผนดูทิศทางลม ห่วงเศรษฐกิจโลกค่าจ้างขึ้น
17 ก.ย. 2555

เอกชนชะลอแผนดูทิศทางลม ห่วงเศรษฐกิจโลกค่าจ้างขึ้น 
กรมโรงงานแจงยอดเปิดโรงงานใหม่ 8 เดือนชะลอตัว หวั่นเศรษฐกิจโลกห่วงค่าจ้างขึ้น
รายงานข่าวจากกระทรวงอุตสาหกรรม เปิดเผยว่า ในช่วง 8 เดือนแรกของปีนี้ (ม.ค.-ส.ค. 2555) มีโรงงานที่ได้รับอนุญาตให้ประกอบกิจการจากกรมโรงงานอุตสาหกรรม (กรอ.) ทั้งสิ้น 2,607 ราย เพิ่มขึ้นจากช่วงเดียวกันของปีที่แล้วจำนวน 40 ราย ที่มีจำนวน 2,567 ราย
ด้านมูลค่าการลงทุนอยู่ที่ 8.84 หมื่นล้านบาท ลดลงจากปีที่แล้ว 6.15 หมื่นล้านบาท ที่มีมูลค่า 1.49 แสนล้านบาท โดยในเดือน ส.ค. 2555 มีโรงงานได้รับอนุญาตประกอบกิจการจำนวน 402 ราย มูลค่าการลงทุน 1.47 หมื่นล้านบาท เพิ่มขึ้นจากช่วงเดียวกันของปีที่แล้วที่มีจำนวน 359 ราย มูลค่าการลงทุน 1.04 หมื่นล้านบาท
ทั้งนี้ มีโรงงานรายใหญ่ที่มีมูลค่าการลงทุนสูงกว่า 1,000 ล้านบาทขึ้นไป ได้รับอนุญาตเป็นจำนวนมาก โดยโรงงานขนาดใหญ่ที่ยื่นขอเปิดใหม่ ส่วนใหญ่เป็นอุตสาหกรรมที่เกี่ยวข้องกับการเกษตร พลังงาน และการสร้างโรงสีข้าว เนื่องจากเป็นอุตสาหกรรมที่มีแนวโน้มการเติบโตที่ดีเป็นที่ต้องการของผู้บริโภคในอนาคต
นอกจากนี้ ยังเป็นการรองรับการเปิดประชาคมเศรษฐกิจอาเซียน (เออีซี) ซึ่งเบื้องต้นแม้จะเป็นปริมาณที่ไม่สูงนัก หากเทียบกับปีที่แล้ว แต่ก็เป็นสัญญาณที่ดีที่มีโครงการใหญ่เข้ามาตั้งโรงงานช่วงเศรษฐกิจโลกชะลอตัว
สำหรับโรงงานที่แจ้งยื่นเรื่องขอปิดกิจการในช่วง 8 เดือน มีจำนวนทั้งสิ้น 737 ราย ส่งผลให้เกิดการเลิกจ้างจำนวน 2.19 หมื่นคน เพิ่มขึ้นจากช่วงเดียวกันของปีที่แล้วที่มีจำนวน 582 ราย ที่มีการเลิกจ้าง 1.47 หมื่นคน โดยเฉพาะในช่วงเดือน ส.ค. มีการแจ้งปิดโรงงานจำนวน 75 ราย เลิกจ้าง 1,225 คน ลดลงจากเดือน ส.ค. 2554 ที่มีจำนวน 80 ราย เลิกจ้าง 2,451 คน 
แหล่งข่าวจากกระทรวงอุตสาห กรรมเปิดเผยถึงสาเหตุที่มีโรงงานเปิดใหม่ลดลงในภาพรวมนั้น เนื่องจากนักลงทุนชะลอแผนการก่อสร้างโรงงานขนาดใหญ่ออกไปก่อน เพราะยังมีความกังวลในสถานการณ์เศรษฐกิจโลกที่ในปีหน้าซึ่งหลายฝ่ายวิเคราะห์ว่าจะประสบปัญหาหนัก ทั้งเศรษฐกิจยุโรป สหรัฐอเมริกา จีน ญี่ปุ่น และตะวันออกกลาง
ขณะเดียวกัน บางส่วนเปลี่ยนแผนไปลงทุนในประเทศเพื่อนบ้านเพื่อหลีกเลี่ยงนโยบายการปรับขึ้นค่าจ้างขั้นต่ำของรัฐบาลวันละ 300 บาททั่วประเทศ ที่จะมีผลในวันที่ 1 ม.ค. 2556 โดยเฉพาะอุตสาหกรรมที่ใช้แรงงานจำนวนมาก และการรุกตลาดในอาเซียนรับการเปิดประชาคมเศรษฐกิจ
“แม้ว่าการเปิดโรงงานใหม่จะมีมูลค่าลงทุนไม่สูงเหมือนปีก่อน แต่ยอดการอนุมัติในระดับนี้ก็ถือว่าอยู่ในระดับน่าพอใจ เพราะกระทรวงอุตสาหกรรมได้เพิ่มความเข้มงวดในการออกใบอนุญาตอยู่แล้ว โดยเฉพาะโรงงานที่เสี่ยงต่อการเกิดอันตรายต่อสิ่งแวดล้อมและชุมชน ซึ่งส่วนใหญ่เป็นโครงการขนาดใหญ่ และที่สำคัญหลายโครงการก็จะถูกต่อต้านจากชุมชนเช่นกัน” แหล่งข่าวเปิดเผย